รัฐมนตรีประจำสำนักนายกรัฐมนตรี สั่งการตรวจสอบลัทธิประหลาดสร้างความเสื่อมเสียพระพุทธศาสนา ย้ำดำเนินโดยเด็ดขาดหากเป็นพระภิกษุ
นายอนุชา นาคาศัย รัฐมนตรีประจำสำนักนายกรัฐมนตรี กล่าวถึงกรณีที่มีการจัดเทศนาคำสอน บิดเบือนไปจากพระพุทธศาสนา ของพระภิกษุสงฆ์ รูปหนึ่งในจังหวัดศรีสะเกษ จนชาวบ้านมีความวิตกกังวล ว่า พยายามติดตามอยู่ว่า ลัทธิดังกล่าวส่งผลให้เกิดความเสียหายต่อพระพุทธศาสนาอย่างไร ซึ่งขณะนี้เป็นเพียงลัทธิที่มีการกล่าวอ้าง ต้องดูข้อกฎหมายที่เกี่ยวข้อง เช่น มีการหลอกลวงประชาชนหรือไม่ หรือทำผิดตามกฎหมายอื่นๆ แต่ทั้งนี้ สำนักงานพระพุทธศาสนาแห่งชาติ ได้ดำเนินการจับสึกพระสงฆ์ ที่เทศนาคำสอน บิดเบือนหลักศาสนาแล้ว แต่คาดว่า ยังคงมีแอบแฝงในบางพื้นที่ ที่ไม่เป็นข่าว แต่ปฏิเสธไม่ได้ว่า ความเชื่อของประชาชนหรือบุคคล ยังมีอยู่ในสังคม ซึ่งหากพบว่าเป็นพระภิกษุสงฆ์ จะดำเนินการในทันที